Boleh rentas negeri bila 90 peratus kadar vaksinasi
Oleh LUQMAN RIDHWAN MOHAMED NOR

22 September 2021, 7:42 pm
PUTRAJAYA – Mesyuarat Jawatankuasa Khas Pengurusan Pandemik Covid-19 yang dipengerusikan Perdana Menteri hari ini bersetuju untuk membenarkan pembukaan beberapa buah sektor bermula esok.
Perdana Menteri, Datuk Seri Ismail Sabri Yaakob dalam satu kenyataan berkata, kedai runcit, pasar mini, restoran, stesen minyak dan kedai serbaneka dibenarkan beroperasi berkuat kuasa esok dari pukul 6 pagi hingga 12 tengah malam.
Beliau memberitahu, kerajaan juga membenarkan pembukaan pusat-pusat pelancongan iaitu pulau-pulau atau kawasan pelancongan berserta aktiviti rentas negeri dibenarkan dengan syarat mencapai 90 peratus kadar vaksinasi dewasa berdasarkan data dan analisis yang telah dibuat Kementerian Kesihatan (KKM).
“Operasi perniagaan spa, pusat kesihatan (wellness) dan urut kesihatan dibenarkan kepada pengunjung dan operator yang telah menerima dos lengkap vaksin bermula 1 Oktober 2021.
“Pusat, premis atau produk pelancongan seperti zoo, perladangan, akuarium, snorkeling, selam skuba, pelancongan memancing dan taman rimba dibenarkan beroperasi di semua fasa Pelan Pemulihan Negara (PPN) berkuat kuasa 1 Oktober 2021 dengan semua pengusaha atau operator dan pelawat atau pengunjung lengkap divaksin,” katanya hari ini.
Selain itu, menurut Ismail Sabri, kehadiran pekerja bagi setiap perniagaan yang dibenarkan beroperasi adalah pada kapasiti 100 peratus dengan syarat majikan dan semua pekerja lengkap divaksin.

“Warga asing yang tiba di pintu masuk antarabangsa perlu menanggung kos ujian Reverse Transcription Polymerase Chain Reaction (RT-PCR) di pintu masuk negara, manakala bagi warganegara adalah percuma,” katanya.
Dalam pada itu, beliau memaklumkan bahawa tiga buah negeri akan beralih fasa PPN pada Jumaat ini iaitu Negeri Sembilan daripada Fasa 3 kepada Fasa 4, Pahang (Fasa 2 kepada Fasa 3) dan Johor (Fasa 1 kepada Fasa 2).
“Peralihan fasa ini mengikut garis panduan yang ditetapkan Pelan Pemulihan Negara (PPN) dengan mengambil kira kemasukan ke hospital bagi kes bergejala, penggunaan katil Unit Rawatan Rapi (ICU) serta peratusan lengkap divaksinasi.
“Keputusan ini juga dilakukan berdasarkan penilaian risiko semasa yang dibuat oleh KKM dan Majlis Keselamatan Negara (MKN),” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


80 peratus remaja lengkap divaksin akhir tahun ini
Oleh AMREE AHMAD

22 September 2021, 6:51 pm
PUTRAJAYA – Kerajaan menyasarkan 80 peratus daripada 3.2 juta remaja berusia 12 hingga 17 tahun lengkap menerima dua dos vaksin menjelang hujung Disember depan.
Timbalan Menteri Kesihatan I, Datuk Dr. Noor Azmi Ghazali berkata, sekurang-kurangnya 60 peratus remaja di seluruh negara juga dijangka mendapat satu dos sekitar November kelak.
“Sehingga 21 September, seramai 410,489 remaja telah terima dos pertama,” katanya pada sidang akhbar khas Program Imunisasi Covid-19 Kebangsaan (PICK) Remaja di sini hari ini.
Turut hadir pada sidang akhbar itu ialah Timbalan Menteri Pendidikan I, Datuk Dr. Mah Hang Soon.
Pelancaran PICK Remaja peringkat kebangsaan bermula pada Isnin lalu di Sekolah Menengah Kebangsaan Presint 8(1) yang bertindak sebagai Pusat Pemberian Vaksin (PPV) Sekolah yang sementara.
PICK Remaja telah dimulakan awal di Sarawak, Labuan, Sabah, Kelantan, Johor dan Kedah.

Setakat semalam, Sabah merekodkan bilangan penerima tertinggi iaitu 140,890 remaja diikuti Sarawak (85,291), Kedah (31,294), Kelantan (17,413), Johor (27,936) dan Labuan (2,515). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kempen #IKHLASKongsi bantu golongan terjejas
Oleh NUR HUDA MUSA

22 September 2021, 6:32 pm
PETALING JAYA – Takaful IKHLAS (Takaful Ikhlas Family Berhad dan Takaful Ikhlas General Berhad), anak-anak syarikat milik penuh MNRB Holdings Berhad (MNRB), hari ini melancarkan kempen keprihatinan masyarakat terbaharu iaitu #IKHLASKongsi.
Presiden dan Ketua Pegawai Eksekutif Takaful Ikhlas General Berhad, Eddy Azly Abidin berkata, bersempena dengan tema sambutan Hari Kebangsaan dan Hari Malaysia pada tahun ini iaitu Malaysia Prihatin, kempen #IKHLASKongsi diilhamkan atas rasa prihatin untuk membantu golongan kurang bernasib baik dan masyarakat yang terkesan dari segi ekonomi dan sosial akibat penularan Covid-19.
Bagi menjayakan kempen #IKHLASKongsi, Takaful IKHLAS akan memanfaatkan dana patuh syariah yang ditubuhkan oleh Takaful IKHLAS iaitu IKHLAS Barakah House, yang bertujuan menjana pembangunan dan kelestarian masyarakat yang positif melalui aktiviti-aktiviti yang melibatkan aspek kesihatan, pendidikan, komuniti, ekonomi dan juga alam sekitar.
“Pelbagai aktiviti kemasyarakatan telah dirancang di bawah kempen #IKHLASKongsi ini termasuk kerjasama Takaful IKHLAS dengan enam buah masjid dan surau di sekitar Negeri Sembilan, Kedah, Sabah, Sarawak dan Kuala Lumpur bagi mengagihkan sumbangan wang tunai dan bekalan asas makanan berjumlah RM50,000 kepada 200 keluarga  kurang bernasib baik dan terkesan akibat Covid-19,” katanya dalam satu kenyataan di sini hari ini.
Antara masjid dan surau yang terlibat adalah Masjid Tunku Puan Chik, Kampung Serting Ilir (Negeri Sembilan), Masjid An Niamah Mukim Derang, Pokok Sena (Kedah), Masjid Kampung Sembulan Lama (Sabah), Masjid Jamek Al-Khadijiah, Pantai Dalam (Kuala Lumpur), Surau Darul Muhasibin dan Surau Darul Ibadat Kampung Astana Lot, Petrajaya Kuching (Sarawak),
Eddy Azly berkata, selain daripada membantu meringankan beban para penerima, pihaknya berharap agar sumbangan yang diberikan melalui kempen #IKHLASKongsi itu dapat memberikan keceriaan, memupuk nilai prihatin serta kasih sayang dalam kalangan komuniti sekitar masjid dan surau yang terpilih.

“Takaful IKHLAS juga telah memilih Hospital Ampang sebagai penerima dana IKHLAS Waqf & Endowment (IWE) untuk tahun 2021 di mana hasil daripada dana inisiatif kemasyarakatan IWE, sebanyak RM1,000 diperuntukan di atas nama peserta untuk sumbangan wakaf atau endowmen kepada institusi yang diiktiraf dan dipilih oleh pihak syarikat.
“Untuk inisiatif ini, Takaful IKHLAS telah memperuntukan hampir RM26,000 daripada dana IWE untuk mewakafkan sebuah mesin elektrokardiogram (Mesin ECG 12 Saluran), 40 tilam dan 110 bantal untuk kegunaan pesakit-pesakit di Hospital Ampang yang bertempat di Pandan Mewah, Kuala Lumpur,” ujarnya.
Orang ramai yang berminat untuk menyumbang kepada kempen #IKHLASKongsi boleh turut serta dengan penyertaan melalui manfaat tambahan pelan takaful keluarga iaitu IKHLAS Rider dan juga melalui pelan perlindungan takaful am yang menyediakan manfaat IWE secara percuma kepada peserta. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat nelayan ditemui di perairan Pulau Kapas
Oleh NIK NUR IZZATUL HAZWANI NIK ADNAN

22 September 2021, 6:23 pm
DUNGUN – Mayat Mohd. Noor Mamat, 67, ditemukan pada kedudukan kira-kira 20 kilometer dari Pulau Kapas, Marang pada 3.40 petang tadi selepas hampir 26 jam hilang dibawa ombak besar di muara Sungai Dungun semalam.
Ketua Zon 2 Jabatan Bomba dan Penyelamat Terengganu, Azman Alias berkata, mayat nelayan itu yang berseluar hitam dijumpai terapung kira-kira 38 batu nautika dari lokasi mangsa terjatuh di muara Sungai Dungun, Kuala Dungun.
“Mayat mangsa ditemui terapung di perairan Pulau Kapas oleh pasukan mencari dan menyelamat sebelum dihantar ke Unit Forensik Hospital Sultanah Nur Zahirah, Kuala Terengganu dari Jeti Marang,” katanya ketika ditemui pemberita di pusat kawalan operasi di Kuala Dungun di sini hari ini.
Azman berkata, arus deras, ombak besar dan air pasang besar menjadi salah satu faktor mangsa dihanyutkan jauh dari lokasi kejadian pada tempoh yang cepat.
Menurutnya, pencarian mangsa yang disertai lebih 50 anggota dan pegawai agensi, termasuk bomba, Maritim Malaysia (APMM) dan Angkatan Pertahanan Awam Malaysia (APM).
Dalam kejadian kira-kira 1.55 petang semalam, mangsa bersama seorang lagi rakannya, Mohd. Ibrahim, 63 terjatuh dari bot hentian kaca dinaiki bersama tekong, Mahadi Ibrahim, 56, selepas bot tersebut dilambung ombak besar.

Bagaimanapun, Mohd. Ibrahim berjaya diselamatkan selepas tekong berpatah balik dan menghulurkan bantuan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sultan Selangor terus dukacita, teliti nama enggan divaksin
Oleh ISKANDAR SHAH MOHAMED

22 September 2021, 7:27 pm
SHAH ALAM – Sultan Selangor, Sultan Sharafuddin Idris Shah sekali lagi menzahirkan rasa dukacita dan kecewa apabila dimaklumkan hanya 203 daripada 873 individu menghadiri program vaksinasi khas Covid-19 anjuran Jabatan Agama Islam Selangor (JAIS) hari ini.
Baginda bertitah, lebih mendukacitakan apabila daripada 203 orang yang hadir didapati 96 daripada mereka menolak untuk divaksin.
“Apa yang berlaku amat mengecewakan kerana kedegilan individu tertentu ini hanya menyusahkan urusan rakyat jelata terutama murid yang akan meneruskan pembelajaran KAFA.
“Beta akan meneliti nama-nama guru Kelas al-Quran dan Fardhu Ain (KAFA), ahli jawatankuasa masjid dan jurunikah yang memutuskan untuk tidak divaksin sebelum tindakan ke atas mereka ditentukan kelak,” titahnya menerusi laman Facebook Selangor Royal Office hari ini.
Sultan Sharafuddin menegaskan pelbagai inisiatif sudah dilakukan dengan kerjasama JAIS dan Jabatan Kesihatan Negeri Selangor (JKNS) demi memastikan kesejahteraan umat Islam di negeri ini.
“Ini termasuk memperluas dan mempermudah pemberian suntikan vaksin kepada petugas masjid dan pejabat agama.

“Ia bertujuan membolehkan umat Islam kembali menunaikan ibadah dan melakukan aktiviti keagamaan seperti biasa,” titah baginda. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saman fitnah Husam terhadap Masri kekal
Oleh NORLIZAH ABAS

22 September 2021, 6:14 pm
PUTRAJAYA – Mahkamah Rayuan hari ini mengekalkan keputusan Mahkamah Tinggi yang membenarkan saman fitnah bekas Naib Presiden Parti Amanah Negara (Amanah), Datuk Husam Musa terhadap seorang bekas pengetua sekolah agama di Kelantan.
Keputusan sebulat suara itu dicapai oleh panel tiga hakim diketuai oleh Datuk Suraya Othman yang bersidang bersama Datuk Mohd. Sofian Abd. Razak dan Datuk Lee Heng Cheong selepas menolak rayuan Masri Che Yusoff dengan kos RM15,000.
Mahkamah berpuas hati bahawa rayuan tersebut tiada merit kerana Mahkamah Tinggi telah mencapai dapatan yang betul ketika membenarkan saman fitnah yang difailkan oleh Husam.
Panel itu bagaimanapun tidak mendengar rayuan berhubung jumlah ganti rugi yang diputuskan oleh Mahkamah Tinggi Kota Bharu.
Ketika membacakan keputusan tersebut, Hakim Suraya menyatakan, isu yang dibangkitkan oleh perayu di hadapan panel itu adalah hakim bicara tidak membuat dapatan yang spesifik berhubung kenyataan fitnah.
Bagaimanapun, ujar beliau, panel itu berpuas hati bahawa hakim bicara telah membuat dapatan berhubung kenyataan memfitnah seperti yang digariskan dalam beberapa perenggan yang terkandung dalam alasan penghakimannya.

Menurut Hakim Suraya, hakim bicara menyatakan kenyataan  itu bermaksud bahawa Husam (plaintif) mempunyai kepentingan peribadi terhadap tiga lot tanah dan telah melakukan penyelewengan, pecah amanah dan menyalahgunakan kedudukannya sebagai Exco Kelantan.
Mahkamah turut berpuas hati, hakim bicara telah menilai keterangan saksi-saksi semasa perbicaraan dan berpendapat Masri selaku defendan gagal membuktikan pembelaan berhubung justifikasi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


NMIM sedia jamin kualiti emas Makmur Gold
Oleh NUR SHARIEZA ISMAIL

22 September 2021, 5:46 pm
SEPANG – Institut Metrologi Kebangsaan Malaysia (NMIM) bersedia menawarkan Skim Pengiktirafan Kualiti Emas kepada Makmur Holdings Gold Sdn. Bhd. (Makmur Gold) bagi memastikan jaminan kualiti pengukuran mencapai standard antarabangsa.
Presiden dan Ketua Eksekutif Kumpulan SIRIM Berhad, Datuk Dr. Ahmad Sabirin Arshad berkata, melalui skim itu, logo Traceability by NMIM akan dipamerkan pada sijil produk emas yang dikeluarkan pemain emas terbesar di Malaysia tersebut.
“Skim ini menetapkan syarat standard tertinggi dalam proses pengeluaran, pengukuran ketulenan dan kompetensi anggota kerja bagi menjamin kualiti emas dikeluarkan,” katanya pada sidang akhbar selepas menghadiri Makmal Pengukuran Ketulenan Emas NMIM di Bandar Baru Salak Tinggi di sini hari ini.
Hadir sama Pengerusi Koperasi Makmur Malaysia Berhad, Datuk Hishamuddin Abdullah.
Dr. Ahmad Sabirin berkata, dengan usaha sebegitu, ia secara tidak langsung akan dapat memberi satu keyakinan kepada pengguna mengenai kualiti emas dan mereka akan menerima emas yang tulen tanpa diragui. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amaran ribut petir di tujuh negeri
Oleh NUR HUDA MUSA

22 September 2021, 5:30 pm
PETALING JAYA – Beberapa kawasan di tujuh buah negeri dijangka akan dilanda hujan lebat beserta ribut petir sehingga pukul 7 malam ini.
Jabatan Meteorologi (MetMalaysia) dalam satu kenyataan berkata, amaran itu melibatkan negeri Perak, Kelantan, Terengganu, Pahang, Johor, Sarawak dan Sabah.
“Di Perak, kawasan yang terlibat ialah di Hulu Perak dan Kuala Kangsar manakala di Kelantan, cuaca sama dijangka melanda Tumpat, Pasir Mas, Kota Bharu, Bachok, Machang, Pasir Puteh, Kuala Krai dan Gua Musang.
“Bagi negeri Terengganu, amaran sama turut diberikan di Besut, Setiu, Kuala Nerus, Kuala Terengganu dan Marang,” katanya di sini tadi.
Sementara itu, amaran ribut petir turut dikeluarkan di Mersing Johor, selain Bintulu (Tatau dan Sebauh) di Sarawak.
“Bagi negeri Sabah pula, amaran sama turut diberikan di Sandakan (Kinabatangan dan Sandakan),” tambahnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tioman sedia terima pelancong sebelum monsun tiba
Oleh KHAIRULMIZAN YAHYA

22 September 2021, 5:51 pm
KUANTAN – Pulau Tioman sedia menerima pelancong untuk tempoh 60 hari sebelum aktiviti pelancongan ke pulau itu ‘melabuh tirai’ untuk tahun ini berikutan ketibaan musim monsun.
Pengerusi Jawatankuasa Pelancongan, Kebudayaan, Alam Sekitar, Peladangan dan Komoditi Pahang, Datuk Seri Mohd. Sharkar Shamsudin berkata, kerajaan negeri menyambut baik keputusan Kementerian Pelancongan, Seni dan Budaya (MOTAC) membuka semula sektor pelancongan di pulau terbabit yang telah bersedia sepenuhnya.
“Kami percaya, keputusan itu juga dinanti-nantikan oleh pengusaha pelancongan di Pulau Tioman termasuk penduduk setempat dan mereka pastinya akan merebut peluang ini sebelum tibanya monsun.
“Mereka hanya ada masa dua bulan sahaja untuk beroperasi sebelum monsun kerana pelancongan di pulau tidak dibenarkan sepanjang musim terbabit dan hanya akan beroperasi semula pada Mac,” katanya dalam sidang akhbar di Wisma Sri Pahang, di sini, hari ini.
Semalam, Menteri Pelancongan, Datuk Seri Nancy Shukri mengumumkan tiga lagi lokasi pelancongan dibuka sebagai gelembung pelancongan iaitu Pulau Tioman, Genting Highlands dan Melaka.
Mohd. Sharkar berkata, Pulau Tioman sudah mencapai imuniti berkelompok pada Julai lalu iaitu pada kadar 100 peratus apabila seramai 2,200 populasinya sudah lengkap di vaksin.

Katanya, SOP lengkap bagi gelembung pelancongan Pulau Tioman juga sudah disediakan antaranya cadangan hanya satu jalan masuk ke pulau terbabit di buka iaitu di Tanjung Gemuk, Rompin. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksinasi secara ‘walk-in’ di Perak hingga 31 Oktober
Oleh ASLIZA MUSA

22 September 2021, 5:37 pm
IPOH – Pemberian suntikan vaksin Covid-19 secara jumpa terus di 22 buah pusat pemberian vaksin (PPV) di negeri ini hanya akan dibuka sehingga 31 Oktober depan.
Menteri Besar, Datuk Saarani Mohamad berkata, orang ramai berusia 18 tahun ke atas yang masih belum mendapat vaksin boleh berbuat demikian di PPV setiap daerah.
“Berdasarkan maklum balas, ada penduduk kecewa kerana masih belum mendapat janji temu melalui aplikasi MySejahtera tanpa mengetahui bahawa mereka boleh mendapatkan vaksin secara jumpa terus di PPV.
“Oleh itu, saya menyeru kepada semua rakyat berusia 18 tahun ke atas yang belum divaksinasi supaya segera berbuat demikian secara jumpa terus,” katanya pada sidang akhbar selepas mempengerusikan mesyuarat exco kerajaan negeri di sini hari ini.
Menurut Saarani, sehingga kelmarin, seramai 1.55 juta atau 83.57 peratus penduduk di negeri ini yang berusia 18 tahun ke atas sudah menerima dos pertama vaksin Covid-19. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Covid-19 semakin mudah disebar melalui udara
Oleh KOSMO!

22 September 2021, 6:00 pm
ANNAPOLIS, MARYLAND – Satu kajian menunjukkan bahawa varian SARS-CoV-2 atau Covid-19 semakin mudah merebak melalui udara, lapor portal berita Wion News semalam.
Keadaan itu menyebabkan orang ramai disaran memakai pelitup muka yang lebih ketat selain memastikan pengaliran udara yang baik serta mendapatkan suntikan vaksinasi.
Kajian yang diketuai sekumpulan penyelidik dari Universiti Maryland di Amerika Syarikat itu mendapati mereka yang dijangkiti varian SARS-CoV-2 menghembuskan nafas yang mengandungi virus.
Sementara bagi mereka yang dijangkiti dengan varian Alpha pula menghembuskan nafas yang mengandungi virus antara 43 hingga 100 kali lebih banyak berbanding yang dijangkiti virus strain asal.
Kajian yang diterbitkan dalam jurnal Clinical Infectious Diseases itu turut mendapati bahawa kain pelitup muka yang longgar dan topeng pembedahan mengurangkan jumlah virus yang berada di udara kira-kira separuh daripadanya.
“Kajian terbaharu kami menunjukkan bukti lebih lanjut mengenai penularan melalui udara.

“Ia menunjukkan bahawa varian semakin menular melalui udara dan kita harus memberikan pengudaraan yang lebih baik serta memakai pelitup muka yang sesuai selain mendapatkan suntikan vaksinasi bagi membantu menghentikan penyebaran virus ini,” kata profesor di Fakulti Kesihatan Awam Universiti Maryland, Don Milton.
Topeng pelitup muka mengurangkan zarah virus secara signifikan di udara. Bagaimanapun, kain pelindung dan topeng pembedahan yang longgar tidak menghalang virus yang dihembus oleh individu berjangkit daripada masuk ke udara.
“Covid-19 boleh berada dalam udara yang disedut dan pemakaian pelitup muka dapat mengelakkannya daripada dihembus kepada orang lain,” kata penulis bersama kajian itu, Jennifer German. – AGENSI


Tak sempat hantar 107kg syabu ke negara jiran
Oleh MOHD SYALMIZI HAMID

22 September 2021, 5:41 pm
GEORGE TOWN – Satu sindiket pengedaran dadah tidak sempat menghantar bekalan syabu seberat lebih 107 kilogram (kg) ke negara jiran selepas polis menyerbu jeti di Sungai Acheh, Balik Pulau di sini kelmarin.
Dalam serbuan pukul 2.30 petang itu, enam lelaki berusia 30 hingga 55 tahun termasuk tiga warga asing itu ditahan.
Lima daripada mereka dicekup di jeti tersebut manakala seorang lagi ditahan di sebuah rumah di Bukit Tambun, Nibong Tebal dekat sini.
Ketua Polis negeri, Datuk Mohd. Shuhaily Mohd. Zain berkata, pihaknya merampas 100 bungkusan syabu yang dibalut dengan bungkusan teh Cina di dalam sebuah bot gentian kaca.
“Dadah seberat 107.5kg dianggarkan bernilai RM3.87 juta itu dipercayai untuk dihantar ke negara jiran.
“Jumlah dadah itu boleh digunakan  537,500 orang penagih dadah sekiranya terlepas ke pasaran,” katanya pada sidang akbar di Ibu Pejabat Polis Kontinjen (IPK) Pulau Pinang di sini hari ini.

Mohd. Shuhaily memberitahu, suasatan mendapati sindiket itu baru aktif sejak awal bulan ini dan menjadikan negeri ini sebagai lokasi transit.
“Ini kerana harga dadah di negara jiran jauh lagi tinggi daripada harga di negara kita.
“Sindiket itu menggunakan laluan laut untuk menghantar bekalan dadah berkenaan,” katanya lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Berbulan terlantar di hospital, Izuan Fitri akhirnya dibenarkan pulang
Oleh SAIRUL ZAMRI MISRANI

22 September 2021, 5:27 pm
PETALING JAYA – “Penat dah duduk hospital berbulan, terseksa zahir batin. Kena cucuk, suntik sana sini dan akhirnya! Selamat adik pulang ke rumah.”
Demikian luahan ibu kepada pelakon remaja, Izuan Fitri iaitu Nor Abdul Rani sekali gus memaklumkan kepulangan anak lelakinya pada Isnin lalu setelah berbulan dirawat di hospital akibat jangkitan tibi.
“Adik dah balik. Semua diuruskan oleh kakak dan abang tanpa mama. Alhamdulillah Ya Allah, gembira adik kan. Mesti adik sangat riang ria dapat balik.
“Syukur, terima kasih Ya Allah. Terima kasih juga kepada semua. Doakan terus agar adik pulih sempurna seperti sedia kala,” tulisnya dalam Facebook.
Dalam hantaran berbeza, Nor berkongsi perkhabaran gembira apabila pertubuhan bukan kerajaan, Dana Rahmah memberi sumbangan berupa katil khas buat anaknya semalam.
“Terima Kasih Dana Rahmah kerana bersusah payah menghantar katil khas buat adik. Percuma atas segala pemberian, tenaga, kesulitan serta kesusahan.

“Semoga Allah melimpahkan rahmat-Nya untuk Dana Rahmah terus berjaya membantu setiap insan yang tiada berkeupayaan dan terus mekar mewangi. Terima kasih yang tidak terhingga daripada saya,” katanya.
Terdahulu, pelakon filem Crossroads: One Two Jaga itu terpaksa dimasukkan ke Hospital Selayang setelah tidak sedarkan diri sejak 31 Julai lalu selepas diserang sawan berikutan penyakit batuk kering yang dihidapi.
Keadaan dialami pelakon itu disebabkan kuman tibi atau batuk kering yang dideritai sejak dua tahun lalu sudah merebak sehingga menyerang bahagian otaknya.
Izuan kemudiannya dipindahkan ke Hospital Kuala Lumpur (HKL) dan selamat menjalani pembedahan pada otak di Hospital Kuala Lumpur dengan mengambil masa hampir lapan jam pada 5 Ogos lepas. – K! ONLINE


Kemudahan pinjaman tangani peningkatan kos pengeluaran ayam
Oleh SUBKHI SUDARJI

22 September 2021, 6:02 pm
PUTRAJAYA – Kerajaan akan memperkenalkan pemberian kemudahan pinjaman mudah (soft-loan) bagi membantu industri mengekalkan jumlah pengeluaran ayam yang mencukupi.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kemudahan pinjaman tersebut juga bermatlamat menangani isu peningkatan kos pengeluaran ayam berikutan kenaikan harga komponen makanan haiwan itu yang diimport.
“Selain daripada itu, kerajaan turut mempertimbangkan kawalan harga di semua peringkat disokong dengan pemberian subsidi kepada rantaian tertentu.
“Ia sebagai salah satu usaha menangani isu kenaikan harga ayam, selain cadangan untuk melaksanakan sistem permohonan permit (AP) bagi penjualan ayam sekiranya usaha kerajaan bagi menangani isu harganya tidak mendapat kerjasama daripada peniaga di semua peringkat,” katanya menerusi satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahmad Zahid tidak pernah dijanji untuk imuniti
Oleh NUZULSHAM SHAMSUDDIN

22 September 2021, 5:56 pm
KUALA LUMPUR – Mahkamah Tinggi di sini hari ini diberitahu bahawa Datuk Seri Ahmad Zahid Hamidi tidak pernah dijanjikan imuniti daripada pendakwaan selepas memberi keterangan kepada Suruhanjaya Pencegahan Rasuah Malaysia (SPRM).
Timbalan Pendakwa Raya, Datuk Raja Rozela Raja Toran berkata, imuniti daripada didakwa tidak akan diberikan sekiranya hasil siasatan mendapati kesalahan itu dilakukan oleh individu yang memberi keterangan.
“Subseksyen 30 (7) Akta SPRM tidak menyediakan imuniti, sebaliknya ia hanyalah pengecualian atas budi bicara pendakwaan kepada sesetengah individu yang membantu dalam siasatan.
“Peruntukan itu hanya terpakai kepada individu yang mendedahkan maklumat atau dokumen sulit dan boleh dikenakan tindakan jenayah atau sivil,” katanya.
Berhujah mengenai isu imuniti itu, Raja Rozela berkata, objektif subseksyen tersebut secara keseluruhannya adalah bagi menggalakkan saksi memberi kerjasama dalam mendedahkan maklumat atau dokumen bagi membantu siasatan SPRM.
Sebelum ini pada prosiding 6 September lalu, pihak pembelaan berhujah bahawa Ahmad Zahid sepatutnya menerima imuniti terhadap kes pendakwaan mahkamah kerana mendedahkan semua maklumat berkaitan transaksi melibatkan yayasannya sendiri, Yayasan Akalbudi.

Ini kerana sepanjang awal penyiasatan dijalankan Ahmad Zahid telah membuat pendedahan sepenuhnya berkaitan maklumat transaksi kepada pihak berkuasa.
Ahmad Zahid, 69, menghadapi 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.
Prosiding kes di hadapan Hakim Datuk Collin Lawrence Sequerah bersambung 4 Oktober ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis rampas 148 unit mesin lombong bitcoin
Oleh ROHANA MOHD. NAWI

22 September 2021, 5:05 pm
KUALA KRAI – Polis menahan seorang lelaki dan merampas 148 unit mesin bagi aktiviti melombong matawang digital, bitcoin yang dianggarkan bernilai RM148,000 dalam serbuan di sebuah premis di Taman Lucky Garden di sini pada minggu lalu.
Suspek yang berusia 54 tahun itu ditahan kira-kira pukul 2 petang pada 13 September lalu selepas polis menerima maklumat daripada orang awam berhubung kegiatan itu.
Ketua Polis Daerah Kuala Krai, Suprintendan Suzaimi Mohamed berkata, lelaki itu ditahan ketika baru sahaja tiba di premis berkenaan dengan menunggang motosikal.
“Suspek menafikan bahawa dia terlibat dalam kegiatan melombong bitcoin secara haram meskipun terdapat laporan mengenai kecurian bekalan elektrik daripada Tenaga Nasional Berhad (TNB) di premis itu.
“Pemeriksaan mendapati, suspek menjalankan aktiviti pemasangan mesin bitcoin dengan mencuri arus elektrik TNB secara haram,” katanya ketika dihubungi Kosmo! hari ini.
Menurut Suzaimi, dalam tempoh empat bulan premis itu beroperasi secara haram, TNB mengalami kerugian antara RM150,000 hingga RM 200,000 akibat kecurian bekalan elektrik.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pelajar jalani ujian Covid-19 sebelum kembali ke asrama
Oleh ZULKIFLI MANZOR

22 September 2021, 5:22 pm
KUALA LUMPUR – Kementerian Pendidikan Malaysia (KPM) akan memastikan pelajar yang akan kembali ke asrama sekolah apabila sesi persekolahan dibuka adalah bebas daripada jangkitan Covid-19.
Menteri Kanan Pendidikan, Senator Datuk Dr. Mohd Radzi Md Jidin berkata, bagi memastikan perkara pelajar terlibat perlu menjalani ujian saringan Covid-19 menggunakan kit ujian kendiri terlebih dahulu.
Menurut beliau, kit ujian kendiri itu akan disediakan oleh Kementerian Pendidikan Malaysia (KPM).
“Bagi murid asrama sepenuhnya, ujian saringan dijalankan sebanyak tiga kali iaitu semasa pendaftaran masuk, hari ke-6 dan hari ke-14. Bagi murid asrama harian pula ujian saringan dilaksanakan semasa pendaftaran masuk.
“Sekiranya pelajar itu katakanlah sekolah asrama penuhnya berada di Kuala Lumpur dan murid ini berada di Terengganu. Sebelum menaiki bas, kita akan kumpulkan mereka di salah sebuah sekolah asrama di Terengganu.
“Kita akan berikan kit kepada mereka untuk buat ujian saringan air liur. Sekiranya negatif mereka boleh naik bas dan datang ke asrama,” katanya pada sidang Dewan Rakyat hari ini.

Beliau menjawab soalan Ahli Parlimen Jempol, Datuk Salim Sharif) mengenai saringan ujian kendiri bagi anak-anak yang akan masuk ke asrama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


China hadkan masa penggunaan TikTok buat remaja
Oleh KOSMO!

22 September 2021, 5:05 pm
BEIJING – Kerajaan China telah mengeluarkan arahan agar kanak-kanak di bawah umur 14 tahun hanya diberikan masa 40 minit sehari untuk melayari platform media sosial Douyin, lapor akhbar Metro UK, semalam.
Di bawah peraturan Mod Belia, syarikat teknologi ByteDance yang merupakan pemilik aplikasi TikTok dan Douyin telah meletakkan had masa tersebut bagi pengguna berdasarkan umur yang didaftarkan.
Selain pengehadan masa, kanak-kanak juga hanya diizinkan menggunakan platform perkongsian video itu bermula 6 petang hingga 10 malam sahaja.
Pengguna yang tertakluk di bawah Mod Belia juga akan lebih banyak disajikan dengan video berkaitan pendidikan seperti sejarah dan eksperimen saintifik dalam butang carian mereka.
“Kami akan lebih tegas berkenaan penggunaan aplikasi kami dalam kalangan remaja.
“Kami juga akan bekerja lebih keras dalam menyediakan kandungan video lebih berkualiti supaya golongan belia boleh mempelajari sesuatu yang berguna tentang dunia,” demikian menurut kenyataan rasmi syarikat tersebut.

Douyin tidak mempunyai had umur pendaftaran yang minimum tetapi sesiapa yang berumur di bawah 18 tahun perlu mendapat kebenaran ibu bapa atau penjaga.
Langkah itu adalah sebahagian daripada kawalan ketat China mengenai jumlah teknologi yang boleh digunakan oleh golongan muda. – Agensi


Bekas banduan terduduk dapat tahu ibu, kakak meninggal dunia
Oleh NUR HUDA MUSA

22 September 2021, 4:59 pm
PETALING JAYA – Reaksi seorang lelaki yang didakwa baru sahaja keluar daripada penjara terduduk di pusara ibu serta kakaknya tular di media sosial hari ini.
Menerusi rakaman yang dikongsi di laman TikTok kakak pemuda itu, memaparkan lelaki tersebut dibawa ke sebuah tanah perkuburan sebelum dimaklumkan bahawa pusara yang berada bersebelahan dengan lelaki itu adalah kubur ibunya yang baru sahaja tiga bulan meninggal dunia.
Lelaki berkenaan kemudian dilihat terkejut sebelum terus terduduk sambil menangis dan memeluk batu nisan di kubur tersebut.
Lebih menyayat hati, perakam video berkenaan yang dipercayai merupakan kakak kepada lelaki itu kemudian membawa pemuda itu ke sebuah lagi kubur dan memaklumkan itu adalah kubur kakak mereka yang juga telah meninggal dunia kira-kira 10 hari lalu.
Rakaman menyentuh hati itu membuatkan ramai pengguna media sosial berasa simpati selain turut mempersoalkan adakah pihak penjara tidak memaklumkan mengenai kematian ahli keluarga lelaki terbabit sewaktu menjalani hukuman penjara.
“Bertabahlah adik, berat mata memandang berat lagi bahu yang memikul. Faham, berat menanggung rindu yang tiada berpenghujung. Banyakkan berdoa buat kedua-dua arwah. Sekarang hanya fikirkan apa yang terbaik untuk teruskan hidup,” kata Lily Nawi.

“Enam bulan di penjara cukup lama untuk dia. Suasana tak seperti kita yang bebas di luar. Siapa kita nak menghakimi dia. Mungkin dia dah berubah dari kesilapan,” kata Zaskia.
“Takkanlah pihak penjara tak bagitahu mak dia meninggal? Walau dalam tahanan berasingan pun pihak penjara memang akan bagitahu jika berlaku kematian ahli keluarga,” kata Amirul.
“Eloklah pihak penjara tak bagitahu, kalau bagitahu semasa dalam tahanan boleh murung, tekanan perasaan dalam tu,” kata Dasuki.
Video tersebut setakat ini telah mendapat lebih 100,000 ribu tontonan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Negeri Sembilan benar solat jemaah ikut kapasiti masjid, surau
Oleh ZAKKINA WATI AHMAD TARMIZI

22 September 2021, 4:53 pm
SEREMBAN – Kerajaan Negeri Sembilan membenarkan solat fardu, solat Jumaat dan solat jenazah dihadiri jemaah yang telah menerima dua dos vaksin Covid-19 dengan jumlah mengikut kapasiti masjid dan surau.
Menteri Besar, Datuk Seri Aminuddin Harun berkata, kebenaran dengan pematuhan prosedur operasi standard (SOP) itu akan bermula Jumaat ini.
Tambah beliau, perkara tersebut diputuskan selepas mendapat perkenan Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir.
“Namun, perlu ada penjarakan sosial 1.5 meter untuk menjalankan aktiviti di surau dan masjid. Semua ahli jawatankuasa dan petugas keselamatan masjid serta surau perlu mempunyai dua dos lengkap vaksinasi termasuk kepada penduduk tetap,”katanya selepas mempengerusikan Mesyuarat Mingguan Exco di Wisma Negeri di sini hari ini.
Tambah Aminuddin, kelas takmir turut dibenarkan dilaksanakan bermula Jumaat ini namun terhad selama satu jam sahaja.
Sementara itu, beliau menambah, bagi tujuan pengurusan jenazah pula, hanya enam orang sahaja wakil dibenarkan dan seeloknya ia diadakan di masjid atau surau sahaja.

Aminuddin menjelaskan, masih belum ada lagi sebarang SOP untuk rumah ibadat bukan Islam dikeluarkan dan ia masih menunggu keputusan daripada pihak Majlis Keselamatan Negara (MKN).-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


6 lelaki diberkas kes tipu pelaburan
22 September 2021, 5:07 pm
KUALA LUMPUR – Enam lelaki termasuk seorang warga tempatan diberkas semalam selepas disyaki terlibat dalam kes penipuan pelaburan online yang menyasarkan warga China.
Timbalan Ketua Jabatan Siasatan Jenayah Komersial (JSJK) Kuala Lumpur, Superintendan Tan Poh Cheok berkata, bertindak atas maklumat, pihaknya menyerbu sebuah pangsapuri di Cheras yang disyaki dijadikan markas kegiatan penipuan pelaburan.
“Lima lelaki warga asing dan seorang lelaki tempatan berusia 20 hingga 23 tahun ditangkap. Turut dirampas enam unit komputer riba dan 12 unit telefon bimbit,” ujarnya dalam kenyataan hari ini.
Siasatan awal mendapati sindiket mula beroperasi sejak bulan ini  dan menyasarkan mangsa dari China.
Orang ramai diingatkan agar jangan mudah terpedaya dengan sebarang bentuk skim pelaburan secara dalam talian.
Sebarang jenayah atau pun aktiviti yang mencurigakan, hubungi Hotline Polis Kuala Lumpur di talian 03-2146 0584/ 0585 atau mana-mana balai polis yang berdekatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 petugas terselamat, ambulans terbalik
Oleh AZAHAR HASHIM

22 September 2021, 5:11 pm
KULIM – Seorang pemandu dan tiga petugas terselamat selepas ambulans yang dinaiki terlibat dalam kemalangan di persimpangan lampu isyarat Jalan Lunas-Taman Seluang di sini hari ini.
Dalam kejadian pukul 10.30 pagi itu, ambulans yang tidak membawa pesakit tersebut dilanggar sebuah kereta jenis Honda Jazz yang dinaiki dua individu.
Ketua Polis Daerah Kulim, Superintendan Sazalee Adam berkata, siasatan awal mendapati ambulans berkenaan dalam perjalanan ke Hospital Kulim.
Katanya, ambulans itu bergerak ketika lampu isyarat berwarna merah sebelum dilanggar di bahagian kiri oleh kereta Honda Jazz semasa lampu isyarat di laluannya berwarna hijau.
“Akibat perlanggaran itu, ambulans tersebut terbalik. Pemandu dan tiga petugas berusia dalam lingkungan 30-an tidak cedera.
“Pemandu dan penumpang kereta berusia dalam lingkungan 50-an juga tidak cedera,” katanya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tugaskan seorang pekerja periksa status MySejahtera
Oleh MOHD. HUSNI MOHD. NOOR

22 September 2021, 4:56 pm
PUTRAJAYA – Pengusaha kedai makan dan restoran dinasihatkan supaya menugaskan seorang pekerja bagi memeriksa status vaksinasi MySejahtera pelanggan sebelum membenarkan mereka masuk dan makan di dalam premis.
Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata, ia penting bagi memastikan hanya pelanggan yang layak dibenarkan makan di dalam premis.
Beliau berkata, masih ada premis yang leka dan membiarkan pelanggan mereka masuk tanpa memeriksa status vaksinasi.
“Kesalahan itu antara beberapa pelanggaran prosedur operasi standard (SOP) yang dikesan sepanjang Ops Samar oleh KPDNHEP di premis-premis makanan di seluruh negara sejak 13 Mei lalu.
“Antara kesalahan lain termasuk membiarkan pelanggan masuk ke premis tanpa mengimbas MySejahtera, tidak melakukan penjarakan meja makan, pengimbas suhu tidak berfungsi dan tidak menyediakan cecair pembasmi kuman,” katanya selapas melakukan pemeriksaan premis menerusi Ops Samar di sekitar Putrajaya semalam. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tak boleh usik langsung, kuat ‘back up’ – PU Syed
Oleh MOHD. HAIKAL ISA

22 September 2021, 4:50 pm
PETALING JAYA – Susulan mengeluarkan kenyataan sensasi mendesak agar Ebit Lew ‘membuka mulut’ menafikan segala dakwaan panas yang berlegar membabitkan dirinya ketika ini , pendakwah bebas PU Syed dikecam orang ramai.
Perkara itu dimaklumkan PU Syed atau nama lengkapnya, Syed Mohd. Bakri Syed Ishak menerusi untaian hantaran status dalam Facebook.
“Kena kecam doh ambe (saya). Tokleh (tak boleh) usik langsung. Kuat ‘back up’. Cuma ambe nak kena kabo satu benda, tentang ambe, kot terlupa, #AdeAmbeTakut (ada saya takut),” tulisnya.
Ujar juara Pencetus Ummah musim ke-3 itu lagi, dia tidak kisah dikecam kerana percaya masing-masing punya jari-jemari untuk menulis apa sahaja, namun yang berkuasa adalah Allah SWT.
“Kecamlah selagi boleh. Sebab masing-masing ada jari-jemari untuk menaip. Kelak di akhirat hanya kita dan Allah sahaja berhadapan untuk dihitung dan dihisab,” katanya.
Terdahulu, PU Syed menulis satu hantaran status panjang lebar dalam Facebook meminta agar Ebit berhenti mendiamkan diri dan melakukan sesuatu terhadap segala fitnah dan dakwaan dilemparkan kepadanya.

“Pendedahan demi pendedahan yang berani telah dibuat terhadap UEL (Ustaz Ebit Lew). Maka, saya minta UEL agar tampil ke hadapan dengan menafikan atau menyaman mereka yang anda anggap sebagai fitnah.
“Walaupun kes ini masih dalam siasatan polis, masyarakat khasnya followers (pengikut) anda perlu diberi pencerahan setuntasnya (tentang isu ‘panas’ yang sedang terpalit ini),” tulisnya.
HANTARAN status PU Syed dalam Facebook yang mendapat kecaman penyokong-penyokong Ustaz Ebit Lew.
PU Syed berkata, dia sebolehnya enggan mempercayai segala fitnah yang dilemparkan kepada Ebit namun apabila semakin ramai mangsa tampil ke hadapan melakukan laporan polis dan sebagainya, kepercayaannya semakin mengendur.
“Ada beberapa video yang saya dapat daripada hamba Allah namun saya terus memadamnya serta memadam nombor (telefon) orang yang menyalurkan video tersebut kerana saya masih bersangka baik bahawa semuanya adalah penipuan.
“Namun apabila semakin ramai para asatizah muncul mendakwa perkara yang serupa dan disokong dengan laporan-laporan polis yang telah dibuat oleh ‘mangsa’, maka sangka baik saya semakin mengendur. Saya berharap isu ini dapat diadili dengan sebaik-baiknya serta membongkar kisah sebenar.
“Biarlah kita diadili di dunia, jangan nanti di akhirat kita akan merana. Pintu dan ruang taubat masih terbuka luas buat kita semua. Namun kemaksiatan dan kebiadaban perlu dibanteras agar tidak menular dalam kalangan masyarakat, apatah lagi jika muncul dari orang yang dihormati masyarakat,” katanya.
Dalam pada itu, menerusi hantaran status sama, PU Syed, 39, menasihatkan agar masyarakat tidak bersikap taksub terhadap seseorang hanya kerana kebaikan yang dipertontonkan.
“Setiap kebaikan pasti akan dikenang, namun janganlah menggunakan kebaikan itu untuk menutup kesalahan-kesalahan yang dilakukan.
“Taksub pengikut juga adalah satu barah, taksub kepada kebaikan suatu yang dipuji syarak tetapi jika taksub secara melulu sehingga tidak nampak langsung buruk yang sedang ditampal adalah sesuatu yang mendukacitakan,” luahnya.
Terdahulu, pendakwah bebas, Firdaus Wong Wai Hung menerusi siaran Telegramnya mendedahkan rakaman suara dan tangkap layar perbualan lucah yang dikatakan milik seorang pendakwah terkenal iaitu Ustaz Ebit Lew.
Menurut Firdaus, pendedahan itu dibuat berdasarkan kiriman serta permintaan daripada mangsa sebagai memberi kesedaran kepada masyarakat dan mengalakkan mereka yang pernah menjadi mangsa untuk tampil membuat laporan polis bagi membantu siasatan.
Difahamkan, semua bukti tersebut telah pun diserahkan kepada pihak polis.
Firdaus berkata, dia dan pasukannya sedia berdepan dengan tindakan saman sekiranya terdapat pihak tertentu ingin mengambil tindakan undang-undang.
Jelasnya, mereka akan tetap bersama dengan mangsa-mangsa untuk mendapatkan keadilan serta memperjuangkan kebenaran.
20 Ogos lalu, siasatan ke atas Ebit Lew dilakukan berikutan aduan diterima Polis Diraja Malaysia (PDRM) daripada beberapa individu yang mendakwa pendakwah itu melakukan gangguan seksual.
Polis mengesahkan menggeledah rumah pendakwah terkenal tersebut bagi melengkapkan siasatan.
Ebit mendakwa, kes berkenaan adalah satu fitnah yang sangat kejam dan melampau. – K! ONLINE


Mayat warga emas terdampar tepi pantai
Oleh KHAIRUL MOHD. ALI

22 September 2021, 4:49 pm
JOHOR BAHRU – Mayat seorang warga emas ditemui terdampar di tepi pantai di Jalan Sultan Ibrahim, Stulang di sini hari ini.
Komander Operasi dari Balai Bomba dan Penyelamat (BBP) Larkin, Pegawai Bomba Kanan II, Syuhaidy Fazli Yahaya berkata, pihaknya menerima laporan berhubung kejadian pada pukul 11.27 pagi.
Katanya, seramai lapan anggota dengan sebuah jentera Fire Rescue Tender (FRT) dan satu Unit Bantuan Perkhidmatan Kecemasan (EMRS) dikejarkan ke lokasi kejadian.
“Anggota bomba bertindak mengangkat mayat wanita itu dengan memakai pakaian perlindungan diri sebelum mangsa diserahkan kepada polis untuk tindakan lanjut.
“Mayat berkenaan dikenali sebagai Tham Foong [email protected] Siew Leng, 74,” katanya dalam satu kenyataan di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pegawai SPRM ditahan miliki dadah dan senjata api
Oleh EDDY AQMAL MOHAMED HAMIDI

23 September 2021, 9:08 pm
PETALING JAYA – Salah seorang daripada tiga pegawai kanan Suruhanjaya Pencegahan Rasuah (SPRM) yang sebelum ini dikaitkan dengan dakwaan salah guna kuasa dan penyelewengan dalam urusan kes terhadap seorang bekas ketua jabatan telah ditahan polis Selasa lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, pihak Polis Diraja Malaysia (PDRM) mengesahkan telah membuat tangkapan ke atas individu yang disyaki terlibat dalam kes curi barang kes bernilai AS$6 juta itu.
“Tangkapan dilakukan bagi tujuan siasatan oleh pihak PDRM berhubung kesalahan memiliki dadah berbahaya dan memiliki senjata api serta peluru.
“Sebanyak dua kertas siasatan telah dibuka berhubung dengan tangkapan ini iaitu dibawah Seksyen 8(a) Akta Senjata 1960 dan Seksyen 36 Akta Senjata 1960 serta Seksyen 12(3) Akta Dadah Berbahaya 1952,” katanya dalam satu kenyataan hari ini.
Tambah beliau, suspek kini ditahan reman selama empat hari sehingga 25 September ini untuk siasatan lanjut. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ibu tak sempat ambil vaksin dengan anak
Oleh NABIL AIMAN NOR AZWAN

23 September 2021, 9:39 pm
PETALING JAYA – “Benda yang paling aku takut dah jadi.”
Itulah perkongsian seorang wanita yang kehilangan ibu tersayang dua hari sebelum tarikh kedua vaksinasi mereka akibat sakit jantung yang tular di media sosial baru-baru ini.
Berdasarkan sebuah video berdurasi 58 saat yang dikongsikan oleh @HudaZainon di TikTok, dia dan ibunya sepatutnya pergi mengambil dos vaksin kedua bersama-sama setelah menerima tarikh yang sama, tetapi dia hanya pergi seorang diri tanpa ibunya disisi.
Menurut pengguna @HudaZainon di laman aplikasi Tiktok, ibunya telah dimasukkan ke hospital akibat sakit jantung dan ditidurkan apabila mengalami masalah sukar bernafas pada pukul 3 pagi dan bacaan oksigen juga semakin menurun.
“Doktor suruh buat pilihan sama ada nak buat electric shock (renjatan elektrik) paling kuat atau masukkan ubat, dengan ubat berkesan Insya-Allah mak boleh sihat.
“Kalau tak doktor terpaksa berhentikan mesin dan kalau buat electric shock, risiko tinggi tulang rusuk mak akan patah,” luahnya di dalam video itu.

Bagaimanapun, ibunya telah meninggal dunia setelah beberapa hari ditidurkan dan dia telah menerima panggilan telefon daripada pihak hospital kerana keadaan arwah ibunya yang sangat tenat dan oksigen semakin menurun.
Tambahnya lagi, semasa urusan jenazah dibuat, bapanya hanya termenung mengenangkan pemergian isteri tercinta dan tiada lagi peneman di rumah.
“Masa urus jenazah, ayah termenung sahaja, ayah kata sunyi la tinggal kita je,”.
Sehingga kini, perkongsian video tersebut meraih lebih 953,900 tontonan dan 2,579 komen di akaun TikTok miliknya – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


AirAsia bersedia untuk penerbangan domestik, antarabangsa
Oleh NUR SHARIEZA ISMAIL

23 September 2021, 9:05 pm
SEPANG – AirAsia kini bersedia untuk kembali memulakan perkhidmatan penerbangan domestik dan antarabangsa berikutan kejayaan gelembung perjalanan Langkawi yang telah bermula pada 16 September lalu.
Presiden (Penerbangan) Airasia Group, Bo Lingam berkata, mereka yakin perjalanan udara akan kembali pulih ke semua destinasi penerbangan domestik dan antarabangsa tidak lama lagi terutamanya dengan protokol kesihatan serta keselamatan yang telah dilaksanakan.
“AirAsia juga telah mencatatkan permintaan tinggi untuk destinasi pelancongan domestik yang baharu dibuka termasuk Langkawi di Malaysia; Boracay, Cebu, dan Bohol di Filipina serta Chiang Mai dan Hat Yai di Thailand.
“Muatan penumpang untuk destinasi pelancongan ini amat memberangsangkan dengan muatan antara 80 dan 90 peratus dengan lebih kekerapan dan laluan penerbangan yang akan ditambah tidak lama lagi, sejajar dengan tempahan konsisten serta tinggi pada masa hadapan,” katanya dalam satu kenyataan hari ini.
Sementara itu, katanya, semua penumpang penerbangan AirAsia diwajibkan mendaftar masuk kendiri dan menggunakan aplikasi airasia Super App.
Katanya, aplikasi itu menawarkan beberapa kelebihan kepada pengguna, antaranya pelepasan tanpa sentuhan melalui sistem pengesahan muka FACES, sekali gus mengelakkan pengguna beratur panjang di kaunter selain bersesak-sesak dengan orang ramai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Individu dakwa kesan imej raksasa laut ‘kraken’
Oleh KOSMO!

23 September 2021, 9:30 pm
LONDON – Seorang pengguna aplikasi Google Maps mendakwa mengesan imej sejenis makhluk mitos yang digelar ‘kraken’ di permukaan laut pada aplikasi tersebut, lapor akhbar Daily Star semalam.
Menurut mitos masyarakat Yunani, kraken adalah sejenis raksasa laut yang didakwa memiliki saiz dan kekuatan yang luar biasa.
Kraken adalah sejenis raksasa laut mengikut kepercayaan masyarakat Yunani. – Daily Star
Menerusi sebuah gambar yang dimuat naik di laman perkongsian Reddit, individu tersebut mendakwa imej yang dirakam itu menyerupai makhluk seperti dalam mitos tersebut.
“Saya tidak tahu bagaimana Google memilih untuk memaparkan imej sesetengah objek menerusi satelit.
“Bagaimanapun pada saya, imej ini bukan sejenis kapal dan saiznya amat panjang seperti saiz paus biru yang pernah direkodkan,” tulis individu tersebut.
Perkongsian itu menerima pelbagai komen daripada pengguna lain dengan ramai yang tidak mempercayai dakwaan individu tersebut.

“Ia cuma seketul batu,” kata seorang pengguna. – Agensi


Remaja hilang tragedi bot karam di Tenom ditemui lemas
Oleh IVAN AMIRUL

23 September 2021, 9:31 pm
TENOM – Remaja lelaki yang hanyut selepas bot dinaiki karam dalam satu kejadian di Sungai Padas, berhampiran Kampung Kalandos Pangi semalam ditemui lemas petang tadi.
Mayat Melvin Junaidi, 12, ditemui orang awam di Sungai Padas, Batu 60, di daerah Beaufort kira-kira 33 Kilometer dari lokasi bot karam pada pukul 4.45 petang.
Penolong Pengarah Bahagian Operasi Negeri (PPON) Misran Bisara berkata, mayat mangsa kemudiannya dibawa ke Kampung Binunuk, Beaufort untuk proses pengecaman oleh keluarga mangsa.
“Mangsa disahkan meninggal dunia oleh pegawai perubatan dan diserahkan kepada pihak polis untuk tindakan selanjutnya.
“Operasi Mencari Dan Menyelamat (SAR) bot karam di Kampung Kalandos Pangi yang dilaksanakan bersama agensi bantuan Polis Diraja Malaysia (PDRM) dan Agensi Pertahanan Awam Malaysia (APM) ditangguhkan pada pukul 5 petang,” katanya ketika dihubungi hari ini.
Mengulas lanjut, Misran memaklumkan operasi SAR akan disambung esok untuk mencari seorang lagi mangsa yang masih hilang iaitu Joseph Sayah berusia 55 tahun.

Dalam kejadian pukul 4 petang semalam, kedua-dua mangsa hilang menaiki bot bersama dua lagi mangsa terselamat di Sungai Padas, selepas membeli barangan keperluan di pekan Tenom. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PDRM dalam proses bawa pulang Nur Sajat
Oleh EDDY AQMAL MOHAMED HAMIDI

23 September 2021, 9:21 pm
PETALING JAYA – Polis Diraja Malaysia (PDRM) memaklumkan bahawa mereka kini sedang dalam proses membuat permohonan bagi membawa pulang usahawan kosmetik, Muhammad Sajjad Kamaruz Zaman atau lebih dikenali sebagai Nur Sajat yang ditahan di Thailand pada 8 September lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, Malaysia dan Thailand terikat dengan triti yang membolehkan proses untuk membawa pulang orang yang dikehendaki atau penjenayah buruan dilaksanakan.
“Permohonan (untuk membawa pulang Nur Sajat) ini akan dibuat dalam tempoh masa yang terdekat.
“Dalam pada itu, orang ramai dinasihatkan agar tidak membuat sebarang spekulasi dan provokasi yang boleh mengganggu siasatan polis,” katanya menerusi satu kenyataan hari ini.
Tambah beliau, PDRM turut menyeru orang ramai agar tidak berkongsi maklumat salah berkaitan isu tersebut yang boleh menyebabkan suasana tidak harmoni dan menggugat ketenteraman awam.
Terdahulu, Kosmo! Online Isnin lalu melaporkan bahawa Nur Sajat telah ditahan oleh pihak imigrsen Thailand pada pukul 6 petang 8 September lalu atas kesalahan memiliki pasport yang tidak sah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suami lapar naik angin isteri leka main telefon
Oleh KOSMO!

23 September 2021, 8:30 pm
JAKARTA – Sebuah video yang memaparkan aksi seorang isteri yang leka bermain telefon bimbit sehingga tidak memasak dan membiarkan dapur dalam keadaan berselerak menjadi tular di media sosial selepas dikongsikan oleh suaminya sendiri, lapor laman berita Suara.com hari ini.
Menerusi video yang dikongsikan di TikTok itu, seorang lelaki didakwa suami wanita berkenaan memberitahu bahawa dia berasa marah selepas mendapati isterinya tidak menyediakan sebarang makanan buatnya ketika dia pulang dari kerja.
Selain itu, terdapat banyak pinggan kotor yang belum dicuci di dalam sinki. Wanita berkenaan juga dilihat sedang leka bermain telefon bimbit.
Disebabkan tidak memasak, wanita itu menyuruh suaminya memasak mi segera dengan meminta dia membasuh pinggan kotor untuk digunakan.
“Isteri jenis apa ini? Salahkah kalau saya menghalau dia keluar dari rumah?” tulis lelaki tersebut pada keterangan video.
Video itu mendapat pelbagai komen daripada netizen dengan ada antaranya yang menyokong lelaki tersebut, bahkan ada yang mempersoalkan mengenai tanggungjawabnya.

“Banyakkan bersabar. Penat lelah anda akan menjadi ibadah. Apa yang penting, jangan dilepaskan kemarahan kepada anak,” komen seorang netizen.
“Berapa jumlah duit belanja dapur yang diberi kepada isteri? Tak mungkin kalau sering diberi duit belanja tapi isteri tidak masak apa-apa. Ini adalah berdasarkan pengalaman saya,” kata seorang pengguna lain. – Agensi


Mayat lelaki tanpa identiti terapung di jeti APMM
Oleh NUR ALINA HASSAN

23 September 2021, 9:52 pm
BATU PAHAT – Mayat seorang lelaki berpakaian lengkap ditemui terapung berhampiran Jeti Zon Maritim Batu Pahat, di sini, semalam.
Pengarah Zon Maritim Malaysia (APMM) Batu Pahat, Komander Maritim Mohammad Othman berkata, mayat tanpa identiti itu ditemui oleh anggotanya yang sedang membuat rondaan di sekitar kawasan jeti pada pukul 8.20 malam.
Menurut Mohammad Othman, pihaknya kemudian menghubungi balai polis berhampiran dan memaklumkan mengenai penemuan mayat tersebut.
“Kira-kira pukul 9 malam, enam anggota dari Balai Polis Batu Pahat tiba di lokasi dan membuat pemeriksaan terhadap mayat berkenaan.
“Mayat kemudian dibawa ke Hospital Sultanah Nora Ismail (HSNI) di sini untuk tindakan lanjut,” katanya dalam kenyataan di sini.
Orang ramai yang mempunyai sebarang maklumat atau kehilangan ahli keluarga diminta segera menghubungi hotline Pusat Operasi Zon Maritim Batu Pahat di talian (07-4344020) atau talian kecemasan MERS 999 segera.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita dikecam paut lengan suami orang
Oleh KOSMO!

23 September 2021, 9:00 pm
JAKARTA – Aksi seorang wanita yang mempamerkan kemesraan dengan lelaki dipercayai berstatus suami orang menerima kecaman netizen dengan ramai yang mengutuk tindakan wanita itu, lapor laman berita Suara.com semalam.
Menerusi satu video yang pada asalnya dimuat naik dalam aplikasi TikTok, wanita tersebut kelihatan memaut lengan seorang lelaki yang tidak ditunjukkan wajahnya.
“Menghadiri acara pejabat atau berjumpa rakan-rakannya. Kebiasaannya untuk acara umum seperti ini, dia membawa saya dan bukan isterinya.
“Katanya saya berbau wangi sedangkan isterinya berbau seperti bawang. Jadi, saya memiliki kelebihan, bukan,” tulis keterangan dalam video itu.
Video tersebut dikongsikan semula di akaun Instagram @komentatorpedas dengan ramai yang mengecam tindakan wanita berkenaan.
“Kalau cantik, takkan dapat suami orang. Tidak laku dalam kalangan lelaki bujangkah?” komen seorang netizen.

“Ya Allah, semakin hilang rasa malu. Bagaimana anda tergamak membuat kandungan video seperti itu?” komen seorang lagi. – Agensi


De Paula masih tersenarai bersama Harimau Malaya
Oleh MUHAMMAD HELMEE RAMLI

23 September 2021, 8:42 pm
PENYERANG Johor Darul Ta’zim (JDT), Guilherme de Paula masih mendapat kepercayaan ketua jurulatih skuad bola sepak kebangsaan, Tan Cheng Hoe apabila tersenarai dalam 24 pemain yang dipanggil menyertai kem latihan pusat.
Kem latihan pusat yang akan bermula 1 Oktober depan adalah sebagai persediaan bagi menghadapi dua aksi persahabatan kelas A menentang Jordan iaitu 6 Oktober serta Uzbekistan pada 9 Oktober di Amman, Jordan.
De Paula merupakan antara 12 pemain yang dikekalkan Cheng Hoe daripada skuad latihan pusat pada Mei dan Jun lalu ketika menghadapi baki tiga perlawanan Kumpulan G pusingan kedua kelayakan Piala Dunia 2022/Piala Asia 2023 di Emiriyah Arab Bersatu (UAE).
SENARAI 24 pemain yang dipanggil menyertai kem latihan pusat skuad Harimau Malaya.
Selain De Paula, pemain yang dikekalkan ialah Aidil Zafuan Abd. Radzak, Khairulazhan Khalid, Rizal Ghazali, Dominic Tan, Dion Cools, Irfan Zakaria, Syahmi Safari, Nazmi Faiz Mansor, Akhyar Rashid, Syafiq Ahmad dan Luqman Hakim Shamsudin.
Keputusan Cheng Hoe menyenaraikan De Paula untuk kem latihan pusat kali ini pastinya menerima pelbagai reaksi dalam kalangan penyokong selepas pemain kelahiran Brazil itu menampilkan aksi kurang menyengat sebelum ini.
Enam muka baharu juga dipanggil menyertai kem latihan pusat kali ini termasuk penjaga gol PJ City, Kalamullah Al-Hafiz Mat Rowi; dua pemain Penang FC, Quentin Cheng dan Al Hafiz Harun; dua pemain Selangor, Sharul Nazeem Zulpakar dan Mukhairi Ajmal Mahadi serta pemain Terengganu FC, Hakimi Abdullah.

Sementara itu, Cheng Hoe juga memanggil balik enam pemain yang pernah dipanggil sebelum ini seperti penjaga gol Melaka United, Khairul Fahmi Che Mat; kapten Kedah Darul Aman, Baddrol Bakhtiar; dua pemain Terengganu FC, Arif Fadzilah Abu Bakar dan Faisal Halim serta dua pemain Kuala Lumpur City, Akram Mahinan dan Kenny Pallraj.
Pemain-pemain tersebut akan melaporkan diri di Kuala Lumpur pada 1 Oktober nanti dan dijadualkan berlepas ke Amman sehari kemudian bagi menghadapi aksi persahabatan menentang Jordan dan Uzbekistan sebelum pulang ke tanah air pada 10 Oktober.
Dua perlawanan itu bakal menjadi medan terbaik buat Cheng Hoe menilai prestasi para pemain dalam usaha membentuk skuad terbaik menjelang saingan Piala Suzuki AFF yang bermula 5 Disember nanti serta pusingan ketiga kelayakan Piala Asia 2023 tahun depan. K! ONLINE


Perlis kembali tiga digit
Oleh SITI A'ISYAH SUKAIMI

23 September 2021, 7:17 pm
PUTRAJAYA – Perlis kembali merekodkan jangkitan harian tiga digit dengan 113 kes hari ini selepas kali terakhir mencatatkan angka tersebut pada 15 September lalu.
Sepanjang bulan ini termasuk hari ini, tiga kali negeri tersebut mencatatkan tiga angka dengan masing-masing sebanyak 108 kes pada 15 September dan 9 September lalu.
Dalam masa sama, kes harian negara mencatatkan penurunan di bawah angka 14,000 dengan 13,754 kes termasuk empat kes import, menjadikan jumlah kes positif Covid-19 sebanyak 2,156,678 kes.
Ketua Pengarah Kesihatan, Tan Sri Dr. Noor Hisham Abdullah berkata, enam negeri mencatatkan kes empat digit iaitu Selangor (1,985 kes), Johor (1,913 kes), Sarawak (1,766 kes), Sabah (1,629 kes), Kelantan (1,264 kes) dan Pulau Pinang (1,052 kes).
“Selebihnya, Pahang (869 kes), Perak (844 kes), Kedah (783 kes), Terengganu (664 kes), Kuala Lumpur (383 kes), Melaka (292 kes), Negeri Sembilan (175 kes), Putrajaya (14 kes) dan Labuan (lapan kes).
“Sebanyak 1,107 kes sedang dirawat di Unit Rawatan Rapi dan 613 kes memerlukan bantuan pernafasan manakala, sebanyak 16,628 kes sembuh daripada Covid-19 direkodkan,” katanya dalam satu kenyataan akhbar di sini hari ini.

Mengulas lanjut, Dr. Noor Hisham berkata, sebanyak 15 kluster baharu dikenal pasti terdiri daripada lapan kluster komuniti dan tujuh kluster tempat kerja dilaporkan di Kelantan, Pahang, Perak, Johor, Selangor dan Sabah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Langkah inovatif bendung ketirisan daripada ekonomi gelap
Oleh KOSMO!

23 September 2021, 7:08 pm
PETALING JAYA –  Rancangan Malaysia ke-12 (RMK12) dan juga Bajet 2022 yang akan dibentangkan tidak lama lagi perlu menggariskan langkah-langkah  inovatif dan menyeluruh bagi membanteras rasuah, pendorong utama perdagangan haram dan ketirisan lain di dalam ekonomi Malaysia.
Pengasas dan Presiden Persatuan Pemeriksa Penipuan Bertauliah (ACFE), Datuk Seri Akhbar Satar berkata, ketirisan daripada ekonomi gelap khususnya daripada perdagangan rokok seludup telah mengakibatkan kerajaan kehilangan lebih daripada RM5 bilion dari segi hasil cukai tidak dikutip setiap tahun.
Menurut beliau, isu lama ini telah  berterusan dan merosakkan ekonomi negara sekali gus memberi impak negatif kepada komuniti dan rakyat.
“Rasuah merosakkan pembangunan sosial, kestabilan politik dan kemampanan ekonomi. Ia juga menakutkan pelabur berkualiti untuk melabur di Malaysia dan mengurangkan produktiviti yang membawa kepada penurunan pertumbuhan ekonomi,’’ katanya dalam satu kenyataan.

Mengulas lanjut,  Akhbar memberitahu, melalui Bajet 2022, kerajaan perlu beri tumpuan kepada usaha  penambahbaikan kerangka kerja tadbir urus dan mengukuhkan tindakan bagi melindungi dan memacu pemulihan kehidupan dan kesejahteraan rakyat, membina ketahanan ekonomi selain menganjak pembaharuan sosio-ekonomi.
Sehubungan itu, beliau menggariskan beberapa cadangan untuk pembentangan belanjawan tersebut dan  antaranya adalah memperkasa pasukan petugas pelbagai agensi dengan pegawai berkualiti tinggi bagi memerangi perdagangan haram.

“Sehingga kini, pasukan petugas tersebut telah melakukan tugas yang bagus tetapi lebih banyak kerjasama diperlukan antara agensi penguatkuasaan undang-undang berkaitan bagi mencapai hasil yang lebih baik.
“Operasi dan perisikan bersama perlu ditambah baik dan dilaksanakan dengan ikhlas dan jujur,” ujarnya.
Selain itu, beliau menyarankan agar program kesedaran dan pendidikan kepada semua peringkat orang awam dan sektor awam mengenai bahaya rasuah demi masa depan diperbanyakkan agar ia menjadi tanggungjawab semua rakyat untuk memerangi rasuah.
“Kerajaan juga perlu menyediakan persekitaran kondusif yang menggalakkan orang awam melaporkan sebarang salah laku seperti penyaluran maklumat mengenai aktiviti penyeludupan,” ujarnya.


M4M bakal disertai 10,000 peserta
Oleh KOSMO!

23 September 2021, 7:21 pm
PETALING JAYA – Program khusus untuk membina kesedaran pelajar dan belia mengenai keperluan menguasai kemahiran abad ke-21 sebagai kebolehpasaran mereka dalam menjamin peluang pekerjaan bakal dianjurkan pada 9 Oktober ini.
Program bertajuk Minda Untuk Malaysia (M4M): Merapatkan Jurang Kemahiran itu dijangka disertai kira-kira 10,000 orang dari seluruh dunia termasuk Malaysia.
Pengerusi Minds for Malaysia,  Jaziri Alkaf A. Suffian berkata, persidangan secara maya itu bertujuan untuk membantu belia dan juga pelajar tentang kepentingan inovasi digital dalam bidang keusahawanan.

“Program ini akan melibatkan beberapa ahli panel yang terdiri daripada pakar industri dari Malaysia dan juga luar negara seperti Jepun, New Zealand, Indonesia dan wakil daripada Pertubuhan Bangsa-Bangsa Bersatu.
“Ia turut melibatkan ahli panel daripada  institusi pengajian tinggi dan agensi kerajaan yang akan berkongsi pengalaman serta nasihat mengenai kemahiran insaniah yang sangat diperlukan bagi menjamin peluang pekerjaan apabila menamatkan pengajian,” katanya dalam kenyataan.
Selain itu, Jaziri  menerangkan, penganjuran M4M telah mendapat pengiktirafan dari kerajaan Sabah apabila Ketua Menteri, Datuk Seri Hajiji Noor bersetuju untuk menyertai program tersebut.

Selain itu, M4M turut menjalin usaha sama dengan Tabung Ekonomi Gagasan Anak Sarawak (TEGAS).


Individu antivaksin ingkar arahan Sultan suatu kesalahan
Oleh MOHAMAD NAUFAL MOHAMAD IDRIS

23 September 2021, 8:21 pm
SHAH ALAM – Guru Kelas al-Quran dan Fardu Ain (KAFA), pegawai masjid serta jurunikah di Selangor di bawah lantikan Majlis Agama Islam Selangor (MAIS) yang masih enggan mengambil vaksin Covid-19 berdepan tindakan tegas mengikut lunas undang-undang.
Pengerusi MAIS, Tan Sri Abdul Aziz Mohd. Yusof berkata, perbuatan mengingkari, melanggar atau mempertikaikan perintah atau arahan Sultan Selangor sebagai Ketua Agama Islam atau arahan MAIS atau fatwa yang diberikan oleh Mufti adalah merupakan suatu kesalahan mengikut Seksyen 12 Enakmen Jenayah Syariah (Selangor) 1995.
Katanya, keputusan Mesyuarat Jawatankuasa Fatwa Negeri Selangor pada Februari lalu telah memutuskan bahawa hukum penggunaan vaksin Covid-19 adalah harus dan ia wajib diambil oleh golongan yang ditetapkan oleh pihak Kerajaan.
“MAIS memandang serius berhubung dengan perkara ini kerana terdapat sejumlah besar daripada golongan berkenaan berada di bawah seliaan MAIS sebagai pihak berkuasa utama berhubung pentadbiran agama Islam,” katanya dalam satu kenyataan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UPKK diganti penilaian penuh, kelas KAFA secara PDPR
Oleh AMREE AHMAD

23 September 2021, 8:15 pm
PUTRAJAYA – Peperiksaan subjek secara bertulis bagi Ujian Penilaian Kelas KAFA (UPKK) akan digantikan dengan pelaksanaan pentaksiran yang berbentuk penilaian sepenuhnya.
Menteri di Jabatan Perdana Menteri (Hal Ehwal Agama), Idris Ahmad berkata, perubahan kaedah tersebut melibatkan kesemua calon bagi tahun 2020 lalu dan tahun semasa 2021.
“Keputusan ini tidak akan menjejaskan penilaian terhadap tahap penguasaan murid kepada subjek yang dipelajari bermula Tahun 1 hingga 6,” katanya menerusi satu kenyataan di sini hari ini.
UPKK secara bertulis dijadualkan berlangsung serentak untuk calon 2020 dan 2021 dari 15 hingga 18 November depan setelah ditangguh daripada asalnya pada 4 hingga 7 Oktober ini.
Ia melibatkan lima mata pelajaran iaitu Ulum Syariah (Aqidah dan Ibadah), Sirah, Jawi dan Khat, Adab serta Lughatul Quran ditetapkan Jabatan Kemajuan Islam Malaysia (Jakim).
Peperiksaan itu kelazimannya dijadikan sokongan untuk kemasukan ke 60 buah sekolah menengah kebangsaan agama (SMKA) seluruh negara di bawah Kementerian Pendidikan.

Sijil berkenaan boleh dijadikan kelebihan bagi memasuki 12 buah sekolah berasrama penuh integrasi (SBPI) dan tiga buah sekolah menengah agama persekutuan (SMAP) kementerian tersebut.
Pada masa sama, Idris memaklumkan pengoperasian Kelas Al-Quran dan Fardu Ain (KAFA) bagi Tahun 1 hingga 6 diteruskan secara Pengajaran dan Pembelajaran Dari Rumah (PdPR) selaras mengikut takwim persekolahan baharu 2021. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Empat ditahan terlibat kes penipuan tawaran kerja
Oleh ABDUL RASHID ABDUL RAHMAN

23 September 2021, 7:06 pm
BENTONG – Polis berjaya menahan empat lelaki warganegara tempatan yang dipercayai terlibat dalam kes penipuan tawaran kerja dalam talian e-dagang dalam satu serbuan di sebuah apartmen di sini hari ini.
Ketua Polis Daerah Bentong Superintendan Zaiham Mohd. Kahar berkata, dalam serbuan kira-kira pukul 12 tengah hari itu polis turut merampas sejumlah barangan seperti kad sim, komputer riba dan juga telefon bimbit.
“Kesemua suspek yang berumur 20 hingga 29 tahun ditahan reman selama dua hari bermula hari ini dan kes disiasat mengikut Seksyen 420 Kanun Keseksaan.
“Hasil siasatan awal mendapati kesemua suspek terlibat dengan sindiket penipuan tawaran kerja pembelian dalam talian e-dagang yang beroperasi sejal awal bulan ini,” katanya dalam kenyataan di sini hari ini.
Menurut Zaiham berdasarkan siasatan awal suspek menggunakan laman media sosial Facebook untuk mengiklankan tawaran kerja kepada orang awam yang kemudiannya akan menghubungi suspek.
“Modus operandi suspek adalah menawarkan peluang pekerjaan sampingan ‘easy money’ kepada orang awam untuk menjadi ejen pembelian dalam talian pelbagai ‘online shopping hub’.

“Suspek juga akan memperdaya mangsa dengan menjanjikan bayaran yang dibuat mangsa akan dipulangkan balik bersama komisen pembelian bergantung kepada jumlah bayaran mangsa,” katanya.
Sementara itu beliau menasihatkan orang ramai agar lebih berwaspada dengan sindiket tawaran kerja pembelian dalam talian e-dagang yang sangat aktif ketika ini.
Ujarnya, sebarang pertanyaan atau maklumat boleh disalurkan kepada Ibu Pejabat polis Daerah (IPD) Bentong ditalian 09-2222222 atau menghubungi balai polis berhampiran. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Covid-19 akan jadi seperti selesema biasa
Oleh KOSMO!

23 September 2021, 7:30 pm
LONDON – Pencipta vaksin AstraZeneca, Dame Sarah Gilbert percaya bahawa Covid-19 akan bertukar menjadi lemah seperti selesema biasa dan tidak dapat ‘mengelak’ daripada keberkesanan vaksinasi, lapor akhbar The Sun semalam.
Menurut Gilbert, virus Sars-CoV-2 yang menjadi penyebab kepada wabak itu, tidak akan bermutasi menjadi varian berbahaya, sebaliknya menjadi virus korona yang wujud dalam kehidupan harian.
“Kita sudah pun hidup dengan empat virus korona manusia berbeza yang tidak terlalu dihiraukan. Saya berpendapat bahawa Sars-CoV-2 akan menjadi satu daripada virus itu.
“Cuma yang menjadi persoalan sekarang adalah berapa lama tempoh masa yang diperlukan untuk mencapai keadaan itu serta langkah-langkah yang perlu dilakukan untuk mengawalnya sebelum keadaan itu mampu dicapai,” katanya.
Tambah Gilbert, Covid-19 juga tidak dapat bermutasi untuk mengelak daripada vaksin yang diberikan.
“Lonjakan dalam protein yang disasarkan oleh vaksin hanya memiliki kemampuan terbatas untuk bermutasi, namun virus masih boleh masuk ke dalam sel manusia.

“Sekiranya ia mampu mengubah protein yang melonjak sehingga tidak dapat berinteraksi dengan reseptor, barulah ia tidak dapat memasuki sel manusia,” ujarnya.
Sementara itu, Gilbert menegaskan bahawa vaksinasi adalah perkara paling penting bagi mengawal pandemik pada masa akan datang.
Menurutnya, persiapan terhadap sebarang kemungkinan pandemik pada masa hadapan adalah penting bagi memastikan wabak tidak dapat menular kepada banyak negara.
“Kita perlu mampu untuk bertindak pantas terhadap mana-mana wabak sebaik sahaja ia dikenal pasti seperti melaksanakan vaksinasi pada populasi tempatan, mengawal wabak dan menghentikannya daripada terus merebak,” jelasnya. . – AGENSI


Tiga kategori remaja dibenar walk-in ke PPV
Oleh MOHD. HUSNI MOHD. NOOR

23 September 2021, 7:23 pm
PUTRAJAYA – Hanya tiga kategori remaja dan kanak-kanak yang dibenarkan hadir secara jumpa terus atau walk-in ke Pusat Pemberian Vaksin (PPV) bagi mendapatkan suntikan vaksin Covid-19.
Mereka adalah remaja berusia 17 tahun di institut pengajian tinggi (IPT), remaja tidak bersekolah dan remaja belajar di rumah (home schooling).
Perkara itu dijelaskan Pakar Perubatan Kesihatan Awam, Bahagian Pembangunan Kesihatan Keluarga, KKM, Dr. Saidatul Norbaya Buang pada sesi taklimat media hari ini.
Saidatul berkata, mereka dibenarkan hadir ke 156 PPV Awam dan Integrasi ditetapkan di seluruh negara dan dikehendaki hadir ke sana dengan ditemani ibu bapa atau penjaga yang sah.
“Jika ibu bapa atau penjaga yang telah menandatangani Borang Persetujuan tidak dapat hadir, mereka perlu menyerahkan Surat Perwakilan kepada wakil berumur 18 tahun dan ke atas yang akan menemani remaja tersebut,” katanya.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PDRM siasat video, mesej lucah libatkan pendakwah terkenal
Oleh EDDY AQMAL MOHAMED HAMIDI

23 September 2021, 8:10 pm
PETALING JAYA – Polis Diraja Malaysia (PDRM) mengesahkan telah membuka satu kertas siasatan hari ini berhubung penularan video dan mesej lucah di aplikasi Telegram yang didakwa melibatkan seorang pendakwah terkenal di Malaysia.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, siasatan berhubung perkara itu dijalankan di bawah Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan.
“Siasatan berhubung perkara itu turut dilakukan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.
“Orang ramai turut dinasihati agar menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam, menggugat keharmonian negara dan menjejaskan siasatan,” katanya dalam satu kenyataan hari ini.
Jelas Abd. Jalil, tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam.
“Orang ramai yang mempunyai sebarang maklumat berhubung kes ini dimohon untuk menyalurkannya kepada Ketua Unit Siasatan Jenayah Terkelas (USJT), JSJ Bukit AmanSuperintendan Junainah M.Kasbolah atau Pengawai Penyiasat kes, Inspektor Mohd. Khabir Mohd. Afandi di talian 03-2266 6071,” ujar beliau.

Terdahulu, Kosmo! Online semalam melaporkan tentang pendakwah bebas, Firdaus Wong mendakwa menerima kecaman daripada orang ramai selepas mendedahkan bukti daripada mangsa serangan seksual melibatkan seorang pendakwah terkenal baru-baru ini.
“Semalam, buat pertama kali saya mendedahkan bukti daripada seorang mangsa serangan seksual melibatkan individu yang mendakwa dirinya sebagai seorang pendakwah terkenal.
“Semua bukti yang didedahkan telah dihantar sendiri oleh mangsa berkenaan yang meminta bukti-bukti itu dikongsikan pada umum untuk memberikan kesedaran kepada masyarakat,” katanya.
Ujar beliau, mangsa juga telah memintanya berkongsi semua bukti berkenaan bagi menggalakkan lebih ramai mangsa untuk tampil membuat laporan polis.
“Saya terpaksa berkongsi di saluran Telegram kerana pada pandangan saya, mesej-mesej bertulis itu mempunyai elemen lucah melampau yang mungkin menyebabkan Facebook atau Instagram saya dipadamkan apabila ada individu yang membuat laporan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Doktor jahit buah zakar monyet pada manusia
Oleh KOSMO!

23 September 2021, 8:00 pm
PARIS – Seorang doktor kontroversi pada abad ke-20 menganggap bahawa menjahit kemaluan monyet pada badan manusia meningkatkan nafsu seksual, menyembuhkan sembelit dan menghalang kebotakan, lapor akhbar Daily Star semalam.
Serge Voronoff mengaut kekayaan dengan mengenakan caj kepada pelanggannya bagi menjalani prosedur mengerikan itu.
Namun, trend tersebut dikatakan tidak bertahan lama.
Voronoff yang merupakan lelaki Perancis kelahiran Rusia, melakukan  prosedur tersebut pada awal abad ke-20 dan dikenali sebagai ‘pakar kelenjar monyet’ kerana penyelidikannya terhadap buah zakar monyet.
Dalam satu temu bual akhbar pada awal 1920-an, Voronoff mendakwa manusia boleh hidup sehingga 140 tahun sekiranya tubuh mereka dimasukkan buah zakar monyet.
“Seorang lelaki berusia 85 tahun mendapati paru-parunya menjadi kuat dan dia boleh berjalan dengan baik.

“Lelaki botak pula teruja apabila mendapati rambut baharu mula tumbuh di kepala mereka,” katanya.
Dia turut mendakwa bahawa monyet yang diambil buah zakarnya itu akan tinggal di zoo dan tidak berdepan masalah akibat kehilangan buah zakar.
Pada 1915, Voronoff menjalankan pembedahan pertama membabitkan pemindahan buah zakar monyet kepada manusia.
Dia menjahitnya pada kelenjar tiroid seorang lelaki muda yang lembam dan mendakwa selepas 12 bulan, lelaki itu semakin mudah belajar dan dia menjadi normal.
Pada pertengahan 1920-an, dia dikatakan telah menjalankan lebih 300 pembedahan buah zakar dan turut memindahkan ovari monyet ke dalam tubuh wanita dan mendakwa ia menjadikan ‘nenek kelihatan lebih muda dan bergaya’.
Permintaan bagi pembedahan tersebut amat tinggi sehingga pemburu berdepan cabaran untuk menangkap monyet di Afrika untuk dihantar ke Perancis atas tujuan ‘kejam’ itu.
Voronoff bagaimanapun menggunakan kekayaannya untuk membeli sebuah istana di Itali dan membiakkan monyetnya di situ.


Imuniti kelompok di Johor tak sampai 80 peratus
Oleh MOHAMAD FAIZAL HASHIM

23 September 2021, 5:58 pm
JOHOR BAHRU – Johor yang akan memasuki Fasa 2 Pelan Pemulihan Negara esok kini sedang berusaha keras meningkatkan kadar vaksinasi supaya dapat segera mencapai imuniti kelompok 90 peratus seperti yang disasarkan.
Menteri Besar, Datuk Hasni Mohammad berkata, kadar vaksinasi di Johor sehingga semalam adalah pada tahap 73.3 peratus dengan seramai 1,988,503 warga dewasa sudah lengkap vaksinasi.
Katanya, semua agensi berkaitan akan terus memperhebatkan program vaksinasi termasuk secara ‘outreach’ dan ‘walk-in’ bagi mempercepatkan lagi usaha mencapai sasaran 90 peratus imuniti kelompok.
“Ini termasuk dengan menghantar pasukan petugas ke kawasan yang dikenal pasti bagi memberi suntikan vaksin Covid-19 khususnya kepada golongan berkeperluan khas,” katanya dalam kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Program vaksinasi pelajar sekolah hanya melalui MySejahtera
Oleh MOHAMAD HAFIZI BIN MOHD SAID

23 September 2021, 6:11 pm
PARIT – Semua pusat pemberian vaksin (PPV) di Perak tidak lagi akan menerima remaja sekolah yang datang secara terus (walk in) untuk divaksin bagi mengelakkan kesesakan.
Sebaliknya pemberian vaksin kepada golongan berkenaan akan dilaksanakan melalui janji temu yang ditetapkan menerusi aplikasi MySejahtera atau portal Vaksin Anakku.
Pengerusi Pendidikan, Pengajian Tinggi dan Sumber Manusia negeri Perak, Ahmad Saidi Mohamad Daud berkata, pelajar yang telah mendaftar akan diberi lokasi dan tarikh temujanji menerusi aplikasi tersebut.
“Kita ada menerima maklumat daripada pihak Kementerian Kesihatan (KKM) bermula hari ini program Vaksin Anakku ini untuk datang terus ditutup.
“Jadi, semua yang hadir ke sekolah atau PPV yang ditetapkan untuk menerima suntikan adalah mereka yang telah mengisi MySejahtera atau portal Vaksin Anakku,” katanya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Obesiti penyebab masalah botak
Oleh KOSMO!

23 September 2021, 7:00 pm
TOKYO – Satu kajian mendapati bahawa pengambilan makanan yang tinggi kandungan lemak akan menyebabkan masalah botak, lapor akhbar Daily Star semalam.
Kajian oleh kumpulan saintis dari Universiti Perubatan dan Pergigian Tokyo itu dilakukan ke atas tikus untuk mengetahui tentang bagaimana makanan yang tinggi kandungan lemak atau individu yang mengalami masalah obesiti dapat memberi kesan terhadap keguguran rambut.
Hasilnya mendapati bahawa obesiti boleh menyebabkan penipisan sel stem folikel rambut (HFSC) yang kebiasaannya mengalami pembaharuan secara sendiri bagi membolehkan rambut untuk tumbuh.
Apabila seseorang itu semakin tua, sebilangan HFSC tidak lagi mengalami pembaharuan semula, sekali gus menyebabkan masalah rambut yang menipis.
“Pemakanan tinggi kandungan lemak akan mempercepatkan proses penipisan rambut dengan mengurangkan HFSC yang mengisi semula sel-sel matang bagi pertumbuhan rambut, terutamanya bagi tikus lebih berusia,” kata ketua penulis kajian tersebut, Hironobu Morinaga.
Tambah Morinaga, pasukannya membandingkan tindak balas HFSC antara tikus yang diberi makanan dengan kandungan lemak yang tinggi serta tikus dengan diet standard.

“Kami mendapati bahawa tikus yang mengalami obesiti lebih cepat menunjukkan gejala-gejala keguguran bulu dan mempunyai folikel rambut yang lebih kecil,” jelasnya. – Agensi


Sasaran wujud 500,000 peluang pekerjaan hampir dicapai
Oleh LUQMAN RIDHWAN MOHAMED NOR

23 September 2021, 6:41 pm
PUTRAJAYA – Hasrat kerajaan untuk mewujudkan 500,000 peluang pekerjaan tahun ini bakal dicapai apabila lebih 376,000 pencari kerja telah diambil bekerja melalui 27 inisiatif yang dilaksanakan setakat 10 September lalu.
Perdana Menteri, Datuk Seri Ismail Sabri Yaakob berkata, kejayaan menempatkan pekerja tersebut melebihi sasaran ditetapkan untuk sembilan bulan pertama tahun ini iaitu 354,276 peluang pekerjaan sehingga 30 September 2021.
Beliau berkata, ia sekali gus menunjukkan hasrat kerajaan untuk mewujudkan 500,000 peluang pekerjaan untuk tahun ini akan berjaya dicapai.
“Selain itu, kerajaan juga berjaya mewujudkan lebih 97,000 pekerjaan baharu melalui pelaburan dalam negara dengan 76 peratus daripadanya merupakan kategori mahir dan separuh mahir.
“Jumlah tersebut adalah sebahagian daripada sasaran 160,000 pekerjaan baharu yang terhasil daripada komitmen pelaburan bagi tahun 2021,” katanya dalam satu kenyataan di sini hari ini.
Ismail Sabri yang merupakan Pengerusi NEC berkata, bagi memperkasa tenaga kerja Malaysia agar lebih berdaya tahan, berkemahiran tinggi dan tersohor di peringkat antarabangsa, kerajaan akan melaksanakan Pelan Strategik Penciptaan Pekerjaan Nasional (NJCSP).

Katanya, ia akan disokong oleh lima taskforce khusus di bawah NEC.
Katanya, penciptaan pekerjaan di Malaysia juga akan dipertingkatkan melalui enam teras utama iaitu meningkatkan kerjasama antara industri dan akademik, memupuk bakat bagi memenuhi keperluan industri dan memperkasa usahawan tempatan untuk maju dalam ekonomi semasa.
Tiga lagi teras, katanya, ialah memanfaatkan ekonomi gig untuk pencarian peluang penjanaan pendapatan, memacu pertumbuhan sektor baharu dan moden serta mempercepat penerapan amalan tempat kerja moden.
“Enam teras tersebut akan menjadi panduan bagi pelaksanaan enam game changers termasuk mengaplikasikan teknologi kepintaran buatan untuk tujuan pemadanan dan perancangan kerjaya di samping meningkatkan kebolehpasaran serta kualiti graduan lepasan Pendidikan dan Latihan Teknikal dan Vokasional (TVET),” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hanya guna Pfizer untuk remaja
Oleh MOHD RASDAN AHMAD

23 September 2021, 6:07 pm
PETALING JAYA – Hanya vaksin jenis Pfizer-BioNTech yang akan digunakan kepada lebih dua juta remaja berusia antara 12 hingga 17 tahun di negara ini.
Menteri Sains, Teknologi dan Inovasi, Datuk Seri Dr. Adham Baba menjelaskan, keputusan tersebut dibuat oleh Bahagian Regulatori Farmasi Negara (NPRA) dengan mengambil kira kualiti, keselamatan dan keberkesan vaksin jenis itu kepada kanak-kanak.
“Kerajaan memberi jaminan akan memberikan suntikan vaksin jenis Pfizer kepada pelajar sekolah, kerajaan sudah jalankan program pemberian vaksin kepada pelajar sekolah baru-baru ini dan akan diperluaskan ke seluruh negara dalam masa terdekat.
“Pfizer dipilih dalam pemberian vaksin untuk remaja sekolah kerana data klinikal mengenai keberkesanan dan selamat digunakan ke atas kanak-kanak menunjukkan kebaikan lebih daripada kemudaratan,” katanya ketika sesi penggulungan ucapan menjunjung kasih Titah Diraja Yang di-Pertuan Agong di Parlimen hari ini.
Beliau berkata demikian ketika menjawab celahan RSN Rayer (Jelutong-PH)yang meminta kerajaan memberikan jaminan bahawa hanya akan menggunakan vaksin jenis itu dalam program pemberian vaksin Covid-19 kepada remaja berusia 12 hingga 17 tahun berikutan pembukaan semula sesi persekolahan pada 3 Oktober depan.
Tambah Adham, ketiga-tiga vaksin yang awal diluluskan oleh NPRA iaitu Pfizer, Sinovac dan AstraZaneca adalah selamat digunakan dan tidak memberikan kesan sampingan yang teruk.

Malah katanya, vaksin Sinovac mampu mencegah penerimanya mengalami kesan jangkitan akibat jangkitan COVID-19 yang teruk sebanyak 100 peratus daripada memasuki tahap lima, manakala Pfizer lebih 90 peratus, sekali gus melindungi penerima daripada mengalami kesan sampingan teruk jika terkena jangkitan Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki temui ‘wajah makhluk asing’ pada gunung di Marikh
Oleh KOSMO!

23 September 2021, 6:15 pm
TAIPEI – Seorang lelaki di Taiwan  percaya bahawa dia telah menemui ukiran wajah makhluk asing pada batuan di sebuah  gunung di Planet Marikh, lapor akhbar Daily Star semalam.
Scott C Waring merakam penampakan wajah aneh  itu baru-baru ini.
Dia percaya bahawa ukiran tersebut mungkin berusia sehingga 10,000 tahun dan boleh menjadi bukti bahawa terdapat kehidupan lampau yang menghuni planet itu.
“Saya menjumpai wajah makhluk asing kuno yang diukir daripada pandangan sisinya di atas sebuah gunung.
“Wajah itu dibina di lereng gunung dan mirip arca-arca Presiden Amerika Syarikat yang diukir pada  Gunung Rushmore Melihat kepada permukaannya, saya fikir ini berusia lebih 10,000 tahun,” katanya.
Tambah Waring, wajah itu memberikan gambaran tentang wajah makhluk asing di Marikh.

Dia juga menganggap makhluk asing itu sebagai pintar kerana mengukir wajahnya pada bahagian sisi gunung itu.
“Ini merupakan bukti yang tidak dapat disangkal lagi bahawa kehidupan pintar pernah menghuni planet Marikh,” katanya. – Agensi


Pahang buka semula masjid kepada musafir
Oleh KHAIRULMIZAN YAHYA

23 September 2021, 6:51 pm
KUANTAN – Orang ramai termasuk warga asing dan musafir sudah boleh melaksanakan ibadat solat di masjid atau surau di negeri ini walaupun belum menerima suntikan vaksin Covid-19.
Pengerusi Jawatankuasa Hal Ehwal Agama Islam dan Pendidikan Negeri, Datuk Seri Syed Ibrahim Syed Ahmad berkata, kebenaran itu dibuat susulan kerajaan negeri mengeluarkan prosedur operasi standard (SOP) baharu bagi aktiviti ibadat di masjid dan surau selepas Pahang beralih ke Pelan Pemulihan Negara (PPN) Fasa 3.
“Kehadiran jemaah juga adalah terbuka kepada semua sama ada yang telah divaksin atau belum divaksin, manakala jemaah daripada kalangan bukan warganegara dan bukan ahli kariah juga dibenarkan dengan mengikut SOP solat di ruang musafir yang ditetapkan.
“Bagi solat Jumaat pula kehadiran jemaah di masjid dan surau bergantung kepada keluasan kapasiti sesebuah rumah ibadat itu, tertakluk kepada kemampuan serta kawalan terhadap jemaah oleh pihak masjid atau surau itu sendiri,”katanya dalam kenyataan di sini hari ini.
Menurutnya, SOP baharu itu berkuatkuasa semalam manakala SOP lengkap sebagai panduan kepada semua pentadbir masjid dan surau di Pahang akan disediakan Jabatan Agama Islam Pahang (JAIP) dalam masa terdekat.
Katanya, bagaimanapun kanak-kanak yang belum baligh dan juga jemaah yang bergejala atau mempunyai kontak rapat dengan pesakit Covid-19 dilarang untuk hadir di masjid.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suspek kebas pokok hiasan RM50,000 ditangkap
Oleh SITI AMINAH MOHD YUSOF

23 September 2021, 6:04 pm
PETALING JAYA – Individu yang disyaki bertanggungjawab atas kehilangan tiga pokok hiasan bernilai RM50,000 di Kuala Terengganu pada Isnin minggu lalu telah diberkas pihak berkuasa.
Pemiliknya, Rus Majida Hassan, 34, mengucapkan terima kasih kepada orang ramai yang membantu menularkan insiden kecurian itu sehingga membawa kepada penahanan suspek baru-baru ini.
“Maaf saya tidak dapat beri butiran terperinci sehingga siasatan kes selesai dan pencuri dihadapkan ke muka pengadilan.
“Terima kasih kepada semua yang bantu kongsi dan tularkan kes ini. Tidak dapat saya balas budi baik anda semua,” katanya menerusi laman Facebook hari ini.
Rata-rata pengguna media sosial itu turut melahirkan rasa teruja mendengar perkembangan terbaharu kes tersebut dan berharap pokok tersebut dipulangkan kepada tuannya dengan kadar segera.
“Pokok-pokok dalam keadaan baik ke?,” soal Chah D’sweetest.

“Belum tahu cerita lagi. Harap boleh diselamatkan (pokok) kalau dapat balik. Sedang tunggu maklumat daripada polis,” balas Rus Majida.
“Syukur Alhamdulillah. Moga kes puan dapat pembelaan sewajarnya. Harap pokok-pokok selamat,” ujar Sarah Jan Mohammed.
Minggu lalu, Kosmo! melaporkan, pokok jenis Monstera Albo Marble, Monstera Aurea Marble dan Monstera Albo Halfmoon berkenaan tidak dijual di nurseri biasa kerana ia mempunyai corak khas selain saiz tumbuhan tersebut yang agak luar biasa. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ribut petir, hujan lebat landa lima negeri petang ini
Oleh NABIL AIMAN NOR AZWAN

23 September 2021, 6:14 pm
PETALING JAYA –Jabatan Meteorologi Malaysia (MetMalaysia) mengeluarkan amaran ribut petir beserta hujan lebat melibatkan beberapa kawasan di lima negeri sehingga pukul 7 malam, hari ini.
MetMalaysia dalam kenyataan berkata, ribut petir dan hujan lebat dijangka berlaku di Jempol, Negeri Sembilan dan Mersing, Johor.
Sementara itu, bagi negeri Pahang, terdapat beberapa kawasan yang akan dilanda ribut petir bersama hujan lebat sehingga pukul 7 malam ini iaitu di Bera, Pekan dan Rompin.
Keadaan itu juga dijangka akan berlaku di Kuching (Lundu), Samarahan (Simunjan), Sri Aman, Betong, Sarikei, Sibu (Kanowit) dan Miri (Beluru dan Marudi), Sarawak.
Turut akan mengalami hujan lebat ialah seluruh Wilayah Persekutuan Labuan dan beberapa kawasan di Sabah iaitu Pedalaman (Tambunan), Pantai Barat (Ranau), Tawau (Lahad Datu) Sandakan (Telupid, Kinabatangan dan Beluran) dan Kudat (Kota Marudu dan Pitas). – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Melaka tangguh buka pintu masuk 1 Oktober
Oleh DIYANATUL ATIQAH ZAKARYA

23 September 2021, 6:01 pm
MELAKA – Kerajaan negeri mengambil keputusan menangguhkan kemasukan pelancong domestik ke negeri ini yang sepatutnya dibuka pada 1 Oktober depan.
Ketua Menteri, Datuk Seri Sulaiman Md. Ali berkata, pintu masuk itu akan dibuka setelah kadar vaksinasi negara mencapai 90 peratus seperti yang diumumkan Perdana Menteri, Datuk Seri Ismail Sabri Yaakob semalam.
“Pembukaan sektor pelancongan tidak akan dibuka pada 1 Oktober seperti dimaklumkan Kementerian Pelancongan, Seni dan Budaya (MOTAC) pada Selasa lalu.
“Selepas 90 peratus rakyat Malaysia telah divaksin barulah sektor pelancongan negeri ini akan dibuka kerana kita tidak mahu berlaku seperti di Pulau Langkawi, hari kedua sudah ada 36 kes jangkitan.
“Jadi saya kata tidak, kita kena lebih berhati-hati,” katanya semasa berucap semasa menggulung perbahasan ucapan penangguhan sidang Dewan Undangan Negeri (DUN) hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kolam mandi Ulu Bendul ditutup sementara
Oleh NOR SHAFAWATI YUP

23 September 2021, 5:53 pm
KUALA PILAH – Kolam mandi Ulu Bendul di bawah pentadbiran Majlis Daerah Kuala Pilah (MDKP) ditutup sementara berkuat kuasa esok sehingga Ahad ini bagi membolehkan kerja-kerja penyelenggaraan dan pembersihan dilakukan.
Yang Dipertua MDKP, Mohd. Faizal Abdul Manap berkata, penutupan itu dibuat susulan laporan berlakunya penularan jangkitan Covid-19, leptospirosis (kencing tikus), dan rotavirus di kawasan rekreasi itu pada minggu lalu.
“Kawasan tersebut akan ditutup sementara selepas disyorkan oleh Jabatan Kesihatan Negeri Sembilan supaya pihak berkenaan dapat melakukan siasatan,” kataya ketika dihubungi di sini hari ini.
Hari ini media melaporkan terdapat 13 kes jangkitan virus melibatkan pengunjung yang mempunyai sejarah pergerakan ke kawasan rekreasi Taman Eko Rimba Ulu Bendul.
Daripada jumlah itu, dua kes dijangkiti Covid-19, kencing tikus (dua kes) dan rotavirus (satu kes). Lapan lagi kes masih menunggu keputusan ujian. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929